arnastofnun/IGC-2024 huggingface dataset:
Eina bók opna ég

Er með rykfallið fjölbinda alfræðibókasett í skápnum. Áratugur er síðan ég opnaði það. Enda mundi það ekki svara spurningum mínum, er snúast um yngri mál. Wikipedia nægir mér, svarar öllum mínum spurningum. Þar á ofan er sú alfræðibók jafngóð og Brittanica. Er sýnishorn af mættinum, sem felst í „crowdsourcing“. Á stafrænni öld er bara ein bók, sem ég þarf reglulega að opna. Á sér enn enga hliðstæðu á vefnum, Ensk-íslenzk orðabók frá Erni og Örlygi, prentuð 1984. Sú bók er hin eina, sem tengir mér íslenzku við enska heimstungu. Þarf að vera til uppfærð og stafræn. (Því miður var orðið „crowdsourcing“ ekki til árið 1984)
Bezt að losna við hann

Ég sé fyrir mér kraftmikla auglýsingu á jeppa, sem á að höfða til kvenna. Kona sést strjúka bílstýri og mælaborð. Drafandi bakrödd tíundar kostina. Það er ekki bjórfýla af honum, hann liggur ekki í sófanum að horfa á bolta, er ávallt reiðubúinn en aldrei uppáþrengjandi, er ekki timbraður á mánudögum, skilur setuna ekki eftir uppi. Auglýsingu, sem segir okkur skýrt, að karlar eru ætíð til vandræða og betra sé að slægjast eftir traustum jeppa. Áður vissum við, að konur gera þrjá hluti í einu, en karlar bara einn. Þannig mætti setja karla út á gaddinn. Vantar bara leið til að losna við þá úr barneignum. Væri heillaspor.
Skilji trúardrauma eftir

Við eigum að flytja inn flóttafólk og munum gera það. Jafnframt þurfum við að skilja, að bókstafstrúaðir múslimar eiga erfitt með að laga sig að vestrænu samfélagi. Þeir verða eins og aðrir að fatta, að í Róm er maður sem Rómverji. Hvar sem við ferðumst um, þar lögum við okkur að siðum og venjum gistilandsins. Bókstafstrúaðir múslimar verða einnig að gera það. Ekki dugir að láta sig dreyma um sharia, karlrembu, feðraveldi og lægri skör kvenna. Slíkt gengur ekki hér. Jafnframt þarf að tryggja, að bókstafsklerkar gangi ekki í berhögg við helztu vestræn grunngildi. Við þurfum að vanda aðlögun og það kostar morð fjár.
Við vorum einfeldningar

Kjell Stefan Löfven viðurkennir, að „við vorum einfeldningar“. Forsætisráðherra sænskra krata segir fjölmenningarstefnu Svía hafa brugðizt. Landinu stafi ógn af hryðjuverkum. Auðvelt er að sjá úr fjarlægð, að Svíar eru í stórum vanda. Í Málmey er heilt hverfi, Rosengård, orðið að múslimalandi, þar sem löggan þorir ekki inn. Glæpir og ofbeldi, einkum nauðganir, hafa magnast í hverfinu. Börnin þar læra ekki sænsku í skólum, heldur arabísku. Víðar í Svíþjóð þorir fólk ekki út á kvöldin. Sænski draumurinn leikur á reiðiskjálfi. Er svo illa farinn, að varnir munu koma of seint. Danir munu frekar megna að hala sig upp úr ruglinu.
Berðu harm þinn í hljóði

Fimm ungir raðnauðgarar voru sýknaðir af nauðgun, en sá sem myndaði nauðgunina, fékk dóm. Virðist frekar sádi-arabískt, þótt dómarar á þeim slóðum megi tæpast dæma slompaðir. Líklega er sjúklegt rétta orðið. Stúlkan var í losti og varðist því ekki, sem er lagt henni til lasts. Erfitt er að telja sér trú um, að þetta hafi verið samfarir með samþykki. En dómarar eru til alls vísir og geta haft auðugt ímyndunarafl. Altjend juku þeir ekki traust á dómstólum. Sönnunargögn gilda ekki lengur, hvað þá orð gegn orði. En þið vitið það núna, fráleitt er að kæra nauðgun á Sádi-Íslandi 2015. Berðu harm þinn í hljóði, risaeðlurnar ráða.
Á röngum sjónarhóli

Mest eru banksterar og hagsterar pokaprestar, þylja möntrur upp úr trúarritum dólgagræðginnar. Sannfæra sjálfa sig um, að þeir séu mikilvægari en ljósmæður. Því er þveröfugt farið. Ljósmæður efla samfélagið en banksterar og hagsterar brjóta það niður. Hugsið ykkur tjón okkar af bankahruni, greiningardeildum og öðru trúarofstæki. Hættum að hlusta á dólgana. Hagtölur eru að mestu rugl, til dæmis hagvöxtur og framleiðni. Byggjast á rammskökkum sjónarhóli á lífið og tilveruna. Hagsterar segja okkur, að hér sé allt á uppleið. Ég segi ykkur hins vegar, að stéttaskiptingin sé að magnast og límið í samfélaginu hafi rofnað.
Þrælarnir halda kjafti

Mikið er eftir af þrælnum í vitund Íslendinga. Sárafáir gera athugasemdir við hækkun mánaðarlauna pólitíkusa og yfirkontórista um hundrað þúsund á mánuði. Nákvæmlega þeir, sem hæst tuða um of há laun almennings, láta nefnd jafningja úthluta sér margföldum upphæðum. Svona verður það alla tíð, þangað til þjóðin gerir uppreisn gegn kvölurum sínum. Eigi að síður eru stéttir pólitíkusa og yfirkontórista þær, sem verst standa sig í þjóðfélaginu. Pólitíkusarnir eru þarna auðvitað fyrir ræfildóm þrælanna. Og yfirkontóristarnir eru beinlínis ráðnir úr hópi óvinnufærra flokksómaga. Hinir kúguðu halda áfram að bugta sig.
Svik við þúsund ára lög

Nýju náttúruverndarlögin, sem alþingi samþykkti einróma, brjóta þúsund ára hefð um réttarstöðu landeigenda og ferðamanna. Allt frá Jónsbók fornaldar til þessa dags giltu ýtarlegar reglur, sem byggðust á lausn fyrri þrætumála. Um reglurnar var friður í þúsund ár. Nú er vald yfir ferðum fólks fært til landeiganda og ráðherra. Að svikunum standa allir þingflokkar, þar á meðal Vinstri grænir og Píratar. Svandís Svavarsdóttir laug blákalt í Kastljósi, að breytingarnar væru alls engar breytingar. Þingmenn pírata hafa sér til afsökunar að fara lítið úr borginni og vita lítið um víðernin. En þeir hafa ekki enn beðizt afsökunar.
Vangeta alþingis

Tvennt er athyglisvert við alþingi. Í fyrsta lagi staðfestir það vangetu sína til að setja landinu stjórnarskrá. Vegna sérhagsmuna getur það ekki einu sinni náð saman um skýran og tæran þjóðarvilja. Eigi að koma hér ný stjórnarskrá, verður það stjórnarskrá fólksins. Í öðru lagi er alþingi ófært um að koma á skynsamlegri sátt um náttúruvernd. Samdi um að víkja frá þúsund ára gamalli sátt um gullinn meðalveg milli hagsmuna landeigenda og ferðafólks. Þar þjónar alþingi sérhag eigenda. Það er rothögg á vinstri græna, sem væntanlega ganga til kosninga með ný náttúrusvik á bakinu. Hér þarf hreinan meirihluta pírata.
Miðlungur og rusl

Í ríkisstjórn, sem nær ekki máli, eru tveir venjulegir. Bjarni Benediktsson og Ólöf Nordal. Þau eru að vísu fulltrúar þrengstu sérhagsmuna, en koma sæmilega fyrir. Tveir ráðherrar hafa vaxið upp úr slæmri byrjun, Sigurður Ingi Jóhannsson og Gunnar Bragi Sveinsson. Set spurningu við Sigrúnu Magnúsdóttur, veit ekki enn hvernig hún mun spila á sín kort. Restin af ráðherrunum er afleit. Illugi er ráðherra Orku Energy, á kafi í spillingu. Kristján Þór Júlíusson er búinn að rústa heilsugeiranum og valda banvænu heilsutjóni. Ragnheiður Elín Árnadóttir og Eygló Harðardóttir eru svo botninn á tilverunni, ótrúlega skelfileg eintök.
Gömul þekking hverfur

Í gamla daga kunni borgin skipulag. Til dæmis hugtakið vista. Ægisgata stefnir á Kristkirkju og Suðurgata stefnir á Keili. Skipulagsþekkingin glataðist og nú eyðileggur íbúðaturn vista niður Frakkastíg. Áður var stíll yfir Reykjavík. Nú er hann brotinn á bak aftur með háum turnum og steypuskrímslum út í lóðamörk. Gamli bærinn leikur á reiðiskjálfi í sprengingum fyrir tveggja gólfa kjallara. Á Bráðræðisholti hristast gömlu húsin í sundur. Ekki er tekið tillit til fólks. Barizt er um gömlu bílastæðin, því að nýbyggingar ofan í grónum hverfum gera ekki ráð fyrir nýjum bílum. Ofstæki hins bíllausa lífsstíls er harður húsbóndi.
Kraftaverk í túrisma

Sumt gerum við rétt. Við höfum tekið á móti 20% fjölgun túrista á ári, án þess að innviðir bresti. Eigum frábæra kokka, sem halda uppi merki okkar með sæmd. Matreiðsla er almennt fín. Gestamóttaka er einnig með sóma. Alltaf eru það sömu örfáu gistihúsin, sem draga okkur niður, Travel Inn, Adam og Tunguvegur. Brýnt er að borga eigendum þeirra fyrir að taka þau úr rekstri. Hvenær sem ég fletti í umsögnum túrista á TripAdvisor hlýnar mér um hjartað. Íslendingar hafa lyft grettistaki í ferðaþjónustu og geta örugglega tekið við þeirri aukningu, sem enn er spáð. Ferðaþjónusta er framtíðin, en þar þarf þó að greiða betri laun.
Ekki bann – bara merking

Mér finnst erfitt að fallast á að setja viðskiptabann á ríki. Hvaða reglur eiga að gilda? Er Ísrael versta ríki í heimi? Það er eitt af verstu ríkjum heims, en hvað um önnur slík ríki? Og hvað um Rússland? Betri er leið Evrópusambandsins að merkja upprunaland á umbúðir. Og upprunasvæði, sé varan framleidd á hernumdu svæði, Palestínu eða Krím. Alveg eins og mér finnst rangt að banna innflutning á erfðabreyttum mat. Hins vegar merkja allan slíkan mat á umbúðum. Þannig fær neytandinn upplýsingar og getur sjálfur tekið upplýsta ákvörðun, ef hann kærir sig um. Hér í villta hægrinu eru reglur um merkingar aumar og eftirlit ekkert.
Óttasleginn forseti

Mér sýnist pólitíkin taka skynsamlega á viðbrögðum við terror og flóttafólki. Alþingismenn hvetja til stillingar og vara við skelfingu. Ríkisstjórnin fer með löndum í vali á flóttafólki, ekki björgum við öllum heiminum. Eina véfréttin í þessu dæmi er forseti Íslands. Hann einn er skelfdur. Segist hafa komizt yfir leyniboðskap um áhuga á hryðjuverkum á Íslandi. Hlýtur að hafa það frá vinum sínum, miðaldagreifum Arabíuskaga. Þeir hafa fjármagnað trúarofsa, meðal annars ofstækismoskur í Evrópu, þar sem predikað er hatur á Evrópu. En hann hefur áður unnið í kross, telur það sýna djúpvitra kænsku. Og leiða til eigin endurkjörs.
Varðveita höfundarétt

Nýr þingmaður pírata sló á grun minn um, að píratar styðji hugverkastuld. Ásta Helgadóttir flutti ágæta

RÆÐU á alþingi í gær um höfundarétt. Píratar vilja endurskilgreina hugverk, varðveita rétt höfunda, greina milli þeirra og ýmissa réttinda milliliða. Jafnframt stuðli lagaramminn að heiðarlegri notkun hugverka umfram þjófnað. Komið verði á nýju jafnvægi milli höfunda og notenda. Ennfremur vilja píratar erlent samstarf um framvindu hugverkaréttar. Margt er þetta á annan veg en áður var talið. Ásta greiðir úr óvissu, sem of lengi hefur ríkt um hugverkastefnu pírata. Kynna þarf stefnuna, því hún er reyndar ferlega flókin.
Pólitík hefur grunngildi

Brezkir Blairistar sáu pólitíkina með augum almannatengils. Leituðu leiða til að lífga fylgi krata. Sáu þann kost vænstan að halla sér yfir á hægri vænginn. Fara þangað, þar sem þeir töldu fylgið vera. Urðu blindir í hroka af velgengni drullusokksins Tony Blair. Föttuðu ekki, að þar með ógiltu þeir fyrri hugmyndir um jöfnuð. Fórnuðu grunngildum fyrir skammgóðan vermi í hlýrri græðgishyggju. Breyttust í „Thatcher light“. Endurreisn gamalla gilda hefst með Jeremy Corbyn. Hann skilur, að þú leitar ekki fylgis í herbúðum óvinarins. Þú segir fólkinu að koma til þín. Pólitík er ekki „public relations“, heldur sannfæring og trúboð.
Mýrin er málið

Mér lízt illa á þessar framkvæmdir við flugvöllinn í Reykjavík. Vil enga byggð á flugvallarsvæðinu, gatnakerfið ræður ekki við hana. Bara partur af sjúklegu gatna- og bílahatri meirihluta borgarstjórnar. Tel hins vegar hið bezta mál að losna við þessa flugbraut. Og raunar allan flugvöllinn með sínar fáu lendingar á ári. Flugið á heima í Keflavík. Í stað flugvallarins ættu ekki að koma nein hús. Þar ætti bara að vera mýri, gamla góða Vatnsmýrin. Í deilunni takast á tvö sjónarmið, bæði röng. Það er auðvitað íslenzk sérgrein, að hálf þjóðin rífi sig hása með eða móti löngu úr sér gengnu umræðuefni. Mýrin ein skiptir okkur máli.
Löggan misnotar heimildir

Það er sama sagan um allan heim. Ævinlega og alls staðar misnotar lögreglan heimildir, sem hún kríar út. Fær að skerða mannréttindi út á terrorisma úti í heimi. Notar svo heimildirnar til að terrorisera borgarana. Þetta er galið lið. Sjáið formann löggufélagsins, sem fer um lönd vopnaður byssu. Þarf vistun á þar til bærri stofnun. Löggan ruglar ætíð terrorisma saman við stjórnarandstöðu, náttúruvernd eða gagnrýni. Það er náttúrulögmál. Hér á landi tíðkaðist lengi að njósna um stjórnarandstæðinga. Viðhorf löggunnar til náttúruvina er vel þekktur skandall. Henni má ekki takast að nota París til að krækja í nýjar heimildir.
Fórnardýr rétttrúnaðar

Stóra barnið í ríkisstjórninni segist ekki geta tjáð sig á opinberum vettvangi vegna útúrsnúninga handhafa hins pólitíska rétttrúnaðar. Makalaust er, hversu mikið einn maður er misskilinn, þrátt fyrir sjaldgæfa tjáningu. Málið er, að hann getur ekki tjáð sig. Hlutverk forsætisráðherra er að leiða þjóðina með því að gefa henni meitlaða sýn á framtíðina. Vonlaust er, að ætíð þurfi að kalla í Jóhannes útskýrara til að segja okkur, hvað stóra barnið meinti. Þannig koðnar forustuhlutverkið niður. Stóra barnið getur ekkert að þessu gert, það veit ekki og getur ekki betur. Villtist á toppinn fyrir óskhyggju og vangetu kjósenda.
Leikhúsið versnar

Þegar ég sótti leikhús í London í gamla daga, voru á fjölunum

LEIKARAR, sem kunnu öll afbrigði ensku í tíma og rúmi. Gátu farið með Shakespeare þannig, að allir skildu. Töluðu áströlsku eitt kvöld, cockney á næsta. Hér voru leikarar ekki svo vel skólaðir. Ástandið hefur versnað. Ekki lengur hægt að nota texta að hætti Helga Hálfdánarsonar eða Halldórs Laxness. Þá þarf að þýða á nútíma. Texti er aukaatriði í leikhúsi, sjálfri sögunni er breytt, hopp og hí er málið. Leiksýningar eru bara að nafninu til gerðar eftir leikverkum eldri tíma. Frægu nöfnin eiga bara að trekkja fólk að, svo framhleypnir leikstjórar „meikiða“.
Af hverju hérna?

Athuganir í flestum vestrænum löndum sýna, að þorri trúrækinna múslima styður sharia umfram landslög. Vilja reglur, sem fela í sér karlrembu, kvennakúgun og fjölkvæni. Vilja dauðarefsingar kóransins. Eru bókstafstrúar, þótt þeir telji sig ekki róttæka eða fylgismenn terrorista. Andvígir vestrænum mannréttindum, eins og þeim er lýst í Mannréttindasáttmála Sameinuðu þjóðanna. Trú þeirra er samofin pólitískum viðhorfum, sem eru andstæð stjórnarskrám vestrænna ríkja. Skrítið er, að heilir hópar hafni grunnstoðum vestrænnar tilveru. Ég spyr því: Af hverju eruð þið hérna? Af hverju eruð þið ekki í landi með ykkar lífssýn?

PEW rannsóknin
Orkulausi kapallinn

Öfugt við það, sem Sigmundur Davíð og Cameron segja, mun lítil orka renna frá Íslandi til Skotlands um kapalinn flotta. Orka er skortvara hér á landi. Ekki er ljóst, hvernig stóriðju við Húsavík, Helguvík og Hvalfjörð verður séð fyrir orku. Hitaorka á Reykjaneshrygg verður brot af því, sem áætlað er í skýrslum. Og hún er ekki endurnýjanleg, hvert orkuverið þarf að taka við af öðru tæmdu. Orkuöflun er búin að eyðileggja Mývatn með hita og botnfalli. Og öfgalýðurinn í Landsvirkjun, Landsneti og slíkum ofsatrúarsöfnuðum heimtar raflínuturna um öll fjöll. Þjóðin er andvíg þessum landráðum og mun stöðva þau í næstu kosningum.
Eiturpotturinn jihad

Hámarki náði niðurlæging íslams, þegar vestrænir vantrúarhundar lögðust ofan á lönd íslams, eins og Frakkar í Alsír og Bandaríkjamenn í Afganistan og Írak. Allt slíkt bætist í eitrað minni „jihad“, hins heilaga stríðs. Löngu fyrir Persaflóastríð skrifuðu þekktir sagnfræðingar bækur um vandann. Heilagt stríð gegn vestrænni veraldarhyggju hefur verið á hlóðum múslima um aldir. Allar vélar, öll tæki, allur peningur, öll ljóð, öll menntun er vestræn. Íslam er ósamkeppnishæft við vestræna veraldarhyggju. Þrátt fyrir „Allah Akbar“ möntru um að Allah sé mikill. Heilagt stríð er vonin. Terror í París er stórt skref.
Orrustan í París

Stríð eru ýmis. Þekktust eru hefðbundin stríð, þar sem herir standa gráir fyrir járnum við víglínu. Þekkjum líka stríð úr fjarlægð með peningum eða flugvélum og nú síðast með mannlausum flygildum. Allar götur hafa líka verið háð stríð, þar sem veikburða heimamenn berjast gegn sterku herveldi utan úr heimi. Þannig er stríð hins pólitíska íslams við vestræn heimsveldi. Sá sterki skapar sér afmarkaðan vígvöll og sá veiki skapar sér svigrúm til skæruhernaðar. Sterkasti skæruhernaður er terror, sem flytur víglínu úr heimalandinu beint yfir í hjarta hins sterka. Á föstudaginn var slík orrusta í París á vegum íslamista.
Átök urðu að stríði

Íslam brauzt inn í söguna um 630 og náði hámarki um 1200 í Córdoba á Spáni. Þá bar íslam af kristni í menningu og siðum. Þá hófst hnignunin. Fyrst afar hæg, en hraðari eftir landafundi Evrópu, endurreisn í menningu og upplýsingabyltingu Evrópu. Vísindi og tækni; frelsi, jöfnuður og bræðralag gerðu veraldlega Evrópu sterka. Á síðustu öld völtuðu þessi nútímaríki kruss og þvers yfir heim íslams. Olíufundir varðveittu leifar af krafti íslams. Nýríkt íslam fæddi pólitískan íslamisma til að endurreisa forna dýrð íslams. Átök hófust milli íslamisma og vestrænnar veraldarhyggju. Af vaxandi krafti. Heimsstyrjöld 21. aldar er hafin.
Byltingin er byrjuð

Einn mikilvægasti munur þessarar aldar og hinnar síðustu er, að nú hefur fólkið fengið mál. Í stað hliðvarða hefðbundinna fjölmiðla er komið frelsi fólksins. Það hópast saman í stafræna heiminum án þess að þurfa að sækja fundi. Í bloggi hlustar það að vísu á viðurkennda álitsgjafa. En á fésbók ríkir víðáttan ein og þar hafa allir mál. Þar myndast sjálfstæðir hópar, þar sem fólk fræðir hvert annað eða æsir hvert annað upp eða hvort tveggja í senn. Þar fattar fólk, að rangt er gefið í spilunum og að flestir pólitíkusar eru himpigimpi. Þar áttar fólk sig á, að það þarf sjálft að bylta bófunum. Á fésbók byrjar byltingin.
Verðum áfram vestræn

Hér þarf fátt að breytast í kjölfar hryðjuverkanna í París. Venjulegt fólk ber ekki ábyrgð á þeim. Við tökum við flóttafjölskyldum eins og áður var ráðgert. En munum sníða augljósa vankanta af fjölmenningarstefnu. Viljum ekki sharia, karlrembu, feðraveldi, búrkur, bókstafstrú, miðaldir. Í Róm ertu sem Rómverji, í Reykjavík ertu sem Reykvíkingur. Erlendis eru fjölmörg dæmi um, að róttækir wahabítar skilji ekki eða heyri ekki fræðslu um þau efni. Við munum því ekki flytja inn wahabíta og allra sízt klerka þeirra. Fjölmenningin mun ekki fela í sér neina sambræðslu við forneskjuna. Við gefum ekki eftir veraldlegu hefðina.
Múslimahatur magnast

Um alla Evrópu mun hatur á múslimum magnast í kjölfar hryðjuverkanna í París. Áður voru hatursflokkar búnir að auka fylgið upp í 20-25% í kosningum og taka völdin í Ungverjalandi og Póllandi. Hatur mun enn magnast, einkum í Frakklandi. Flóttafólk mun líða fyrir hryðjuverkin. Schengen-frelsið er fyrir bí og Evrópa rambar eins og drukkinn Jean-Claude Juncker. Angela Merkel hefur orðið fyrir rothöggi. Hatursfylgið er líklega komið í 30-35% víðs vegar um álfuna. Hér er staðan skárri, við erum ekki gefin fyrir fordóma. En almenningi verður ekki um sel og löggan heimtar forvirkni. Fjölmenningarstefna lifir ekki af svona nætur.
Átakasvæðinu hliðrað

Enn er allt í óvissu um fjölda látinna í hryðjuverkum róttækra múslima í París. Opinbera talan stendur núna kl.7 í 120 manns á sex stöðum. Flestir voru felldir á rokktónleikum í Le Batacian höllinni. Landamærin eru lokuð og herinn er í viðbragðsstöðu. Nokkrum tímum síðar kveiktu andstæðingar múslima í flóttamannabúðunum í Calais, þar sem voru 6000 manns. Eldar virðast loga þar, en ekki er vitað um neitt manntjón. Sem betur fer eru engar fréttir af öðrum hefndaraðgerðum í Frakklandi. Þetta er nýja stríðstegundin. Sá sem fer halloka á vígvelli, flytur stríðið til almennings í óvinaríki. Eins og Tsétsénar gerðu í Moskvu árið 2002.
Stríðið mikla hafið

Allt bendir til, að hryðjuverkin í París séu verk róttækra múslima. Sé svo, má segja, að þriðja heimsstyrjöldin sé hafin. Milli Evrópu og íslamista. Frakkland hefur lokað landamærum. Önnur lönd munu loka landamærum fyrir múslimum og reka fjölskyldulausa flóttamenn til síns heima. Tími fjölmenningar er liðinn og í staðinn risinn stríðstími haturs á múslimum. Að venju koma slík stríð einkum niður á meinlausu fólki. Hryðjuverk og afleiðingarnar gera það alltaf. Flokkar múslimahaturs munu sækja bratt í kosningum og breyta viðhorfum heilla ríkja til trúarbragða múslima. Moskum wahabíta verður lokað og söfnuðum þeirra tvístrað.
Reglur í villta vestrinu

Sé engin gögn um, að byggingareglur séu hér of strangar. Húsnæði er svo stór þáttur í efnahag fólks, að fáir hafa efni á að lenda í göllum vegna nízku við smíði húss, t.d. v. jarðskjálftavarna og einangrunar. Slá mætti þó af kröfum um geymslur og fleira þess háttar. Stóra hrunið 2008 stafaði að töluverðu leyti af skorti á opinberu eftirliti með bönkum. Reglur halda uppi varanlegum gæðum í nýju húsnæði. Ég byði ekki í villta vestrið, sem gæti komið svakalega í hausinn á fólki, er kaupir köttinn í sekknum. Gott væri líks að fá ábyrgar tölur um jaðarkostnað við þá einstöku liði í reglugerð, sem sumir sjá ofsjónum yfir.
Reyna að hliðra umræðu

Viðskiptablaðið og Ásdís Halla Bragadóttir ræða einkarekna heilsuþjónustu eins og gagnrýnin snúist um, að hagnaður sé illur. Gagnrýnin snýst bara alls ekki um það. Hún snýst um, að Sinnum fyrirtæki Ásdísar Höllu veiti lakari þjónustu en hægt er að þola. Fólk grætur undan henni. Og um að hún geri það fyrir hærra verð en þjónustan mundi kosta, ef ríkið veitti hana. Gagnrýnin snýst bara um, að Sinnum sé pilsfaldafyrirtæki undir vernd Steingríms Ara Arasonar öfgaklerks. Raki inn arði með viðbótarkostnaði fyrir samfélagið. Sinnum er dæmi um ástand, sem verður landlægt, þegar bófarnir hafa einkavætt heilsuna. Landspítalinn sveltur og nýjungar settar upp í okurbúlum fyrir auðuga. Slíkt verður stöðvað.
Össur hefur talað

Össur Skarphéðinsson hefur talað, undir rós að vísu. Og honum er nóg boðið. Í Fréttablaðinu minnir hann á, að Árni Páll Árnason sé skipper, sem ekki fiskar. Össur býðst til að sitja í stjórn undir forsæti pírata. Kallar sig meira að segja heiðurspírata. Gamli jaxlinn er raunar eini kratinn, sem nennir að rífast við pírata á vef þeirra. Aðrir kratar fatta ekki, að þar er lífið og umræðan. Oft er meiri seigla í þeim gömlu en sætabrauðsdrengjunum. Nú liggur það eitt fyrir, að Árni Páll víki úr vegi eigin flokks. Gefi krötum færi á að arka í átt til nútímans. Össur verður án efa tilbúinn til að lóðsa til bráðabirgða.
Eyrún í öfgadeild

Heil Íslandsæfing Atlantshafsbandalagsins með löggunni og gæzlunni snerist um að gæta okkar fyrir „umhverfisverndar-hryðjuverkamönnum“. Hugarfar stjórnenda löggunnar og gæzlunnar snýst einmitt um, að náttúruvinir séu öfgahópar. Við það hugarfar er Eyrún Eyþórsdóttir illa fær um að setja upp sérstaka deild til „að fylgjast með uppgangi öfgahópa“, það er náttúruvina. Ég vara við öllum slíkum tilraunum til að glæpavæða náttúruvernd að undirlagi Landsvirkjunar, Landsnets og skyldra safnaða. Alþingi verður að hindra öfgatrúarflokka í að þjóna geði sínu með þessum hætti. Hafa þarf strangt eftirlit með Eyrúnu í öfgadeildinni.
Allir fagna ruglinu

Lög um eignarétt og ferðarétt á óræktuðu landi eru ættuð úr elztu lögum fyrstu íbúa landsins. Þar er nákvæmlega fjallað um réttindi og skyldur hvors aðila. Eru farsæl sátt milli tveggja sjónarmiða. Síðan hafa lögin verið á þann veg um aldir til þessa dags. Nú er þingnefnd hins vegar sammála um að breyta. Þingmenn fallast í faðma. Breytingin er samt fáránleg og alþingi til skammar. Samkvæmt henni geta landeigendur bannað labb um óræktað land. Vélknúnum ökutækjum er þar á ofan bönnuð ferð um öræfaslóðir. Af þessu frumhlaupi mun leiða langvinnt og harðsnúið ósætti. Ferðafélagið, Samút, 44, Alpaklúbburinn og Útivist eru uppi á háa C í dag. Það þurfti fáránlegt rugl til, að þingmenn gætu fallizt í faðma.
Eitraðar starfsmannaleigur

Sem þáttur í samfélagi andverðleika reynir Vinnumálastofnun að ljúga að okkur, að allt sé í lagi hjá starfsmannaleigum. Alþýðusambandið hefur bent á, að svo er ekki. Starfsmannaleigur eru beinlínis stofnaðar til að draga fólk út úr samningsbundnum launum og setja á lægri skítalaun. Þær nota einkum útlenda þræla í stað fólks í stéttarfélagi. Þrælarnir eru berskjaldaðir fyrir svindli, því að þeir skilja ekki tungumálið og eru hræddir við ríkiseftirlitið. Leiðir til undirboða á vinnumarkaði. Og til þeirrar fátæktarvæðingar, sem ríkisstjórn andverðleika þráir svo heitt. Vinnumálastofnun vill bara ekki að sinna vandanum.
Landflótti magnast

Á þessu ári er í fyrsta skipti hafinn landflótti, án þess að hann fylgi beint í kjölfar kreppu. Alls fluttu 3.210 íslenskir ríkisborgarar frá Íslandi á fyrstu níu mánuðum ársins, um 1.130 fleiri en fluttu til þess. Rosalegar tölur í litlu samfélagi. Sjúkrageirinn er kominn á flot vegna fólsku ríkisstjórnar greifanna. Andverðleikakerfið íslenzka birtist á öllum sviðum. Flestir ríkisforstjórar eru handvaldir af bófum með tilliti til getuleysis. Menntaðir flykkist til landa, þar sem hæfni er metin að verðleikum. Ísland liggur lamað eftir í skítnum. Við erum fórnardýr taumlausrar hægri stefnu andverðleika, sem sogar burt allan dug.